DA Den Europæiske Unions Tidende CE 78/315

(2004/C 78 E/0316)

SKRIFTLIG FORESPØRGSEL P-3761/03

af Astrid Thors (ELDR) til Kommissionen

(5. december 2003)

Om: Pligt til at aflive en hest på grund af anvendelse af nandrolon

I Finland blev der for nylig afsløret et tilfælde med doping af en travhest gennem injektion med nandrolon. Chefdyrlægen i det pågældende område påstår, at loven klassificerer alle travheste som produktionsdyr og slår fast, at dopede dyr bør aflives straks for på den måde at forhindre, at de havner på spisebordet, selv om hesten aldrig har været beregnet til at skulle nå frem til fødevarekæden. Lovgivningen er dog ikke entydig, fordi den er formuleret således, at hesten »kan« aflives. Loven har sammenhæng med EU-direktiv 96/22 (1) og 96/23 (2).

Mener Kommissionen, at chefdyrlægens tolkning af direktiv 96/22 og 96/23 er korrekt, og at denne travhest bør aflives straks?

Svar afgivet på Kommissionens vegne af David Byrne

(27. januar 2004)

Direktiv 96/22/EF (3), ændret ved direktiv 2003/74/EF (4) og direktiv 96/23/EF (5), særlig artikel 23, stk. 2, kan fortolkes således, at der er pligt til straks at føre en hest, der er dopet med nandrolon, til et udpeget slagteri eller en destruktionsanstalt.

Dette gælder imidlertid ikke, hvis hestens ejer sikrer, at dyret aldrig vil blive slagtet til konsum, i overensstemmelse med de kontrolforanstaltninger, der er fastlagt i beslutning 93/623/EØF (6) og 2000/68/EF (7).

I artikel 23, stk. 2, i direktiv 96/23 er fastsat følgende:

2. Hvis det efter prøveudtagningen i overensstemmelse med artikel 17 påvises, at der er foretaget en ulovlig behandling, aflives det eller de dyr, for hvilke(t) resultatet er positivt, straks på stedet eller føres i henhold til et officielt dyrlægecertifikat til det udpegede slagteri eller til en destruktionsanstalt for at blive aflivet der. De således aflivede dyr overgives til en forarbejdningsvirksomhed for højrisikostoffer som defineret i direktiv 90/667/EØF (21).

Det oplyses i forbindelse med denne bestemmelse, at formålet med destruktionen af dyret efter slagtning er at sikre, at kødet ikke kommer til at indgå i fødevarekæden, og bestemmelsen kan derfor fortolkes således, at der er pligt til straks at føre en hest, der er dopet med hormonet nandrolon, til et udpeget slagteri eller til en destruktionsanstalt, når den kompetente myndighed ikke kan anvende yderligere officielle kontrolforanstaltninger med henblik på at sikre overholdelse af dette folkesundhedsmål.

Disse yderligere kontrolforanstaltninger er bl.a. identifikation af registrerede heste som fastsat i beslutning 93/623/EØF (8) og 2000/68/EF.

(1) EFT L 125 af 23.5.1996, s. 3.

(2) EFT L 125 af 23.5.1996, s. 10.

(3) EFT L 125 af 23.5.1996.

(4) Europa-Parlamentets og Rådets direktiv 2003/74/EF af 22. september 2003 om ændring af Rådets direktiv 96/22/EF om forbud mod anvendelse af visse stoffer med hormonal og thyreostatisk virkning og af beta-agonister i husdyrbrug, EUT L 262 af 14.10.2003.

(5) Rådets direktiv af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF, EFT L 125 af 23.5.1996.

(6) EFT L 298 af 3.12.1993.

(7) 2000/68/EF: Kommissionens beslutning af 22. december 1999 om ændring af beslutning 93/623/EØF og om identifikation af hovdyr til opdræt og som brugsdyr, EFT L 23 af 28.1.2000.

(8) EFT L 298 af 3.12.1993.